Oorsprong van Ware Liefde - Wat is Ware Liefde?
Die fondament, behalwe vir logika, kom uit die boek wat die meeste verkope ter wêreld het. Dit is natuurlik die Bybel. Ek is geensins 'n kenner van die Bybel nie. Ek dink dit vat jare se intense studie en beslis ook kennis van Grieks en Hebreeus voordat jy 'n kenner van die Bybel kan word. Selfs dan glo ek dat dit op die einde van die dag net die Heilige Gees is wat vir jou die waarhede in die Bybel openbaar.
Die versie wat vir my alles bevestig, sê doodeenvoudig, dat jy jou naaste moet liefhê soos jouself (Mark. 12:31). Vir my is dit heel duidelik dat as jy nie jouself waarlik kan lief hê nie, jy ook nie jou naaste waarlik sal kan liefhê nie?
Goed, nou waar begin 'n mens as jy jouself nie waarlik lief het nie? Ek dink 'n ondersoek na die oorsprong van liefde sal vir ons die antwoord gee. Liefde moet tog van iewers af kom! Hoekom voel mense soms dat daar 'n leemte binne hulle is? Kan ware liefde dalk die leemte vul? Indien jy dit nie alreeds weet nie, glo ek dat die volgende vir jou 'n wonderlike ontdekking gaan wees. Die volgende 2 versies gee vir jou die geheim van ware liefde. 1 Joh. 4:7 sê: "Geliefdes, laat ons mekaar liefhê; want die liefde is uit God ". 1 Joh. 4:16 sê dit net op 'n ander manier: "God is liefde; en hy wat in die liefde bly, bly in God, en God in hom". Meer duidelik kan ek dit nie stel nie. God is liefde en die liefde is uit God.
Voor ek begin om meer prakties daaroor te gesels wil ek net graag almal daaraan herinner dat sekerlik die grootste liefdesdaad ooit, was toe God sy seun, Jesus, opgegee het sodat ons almal sy liefde eerstehands kan beleef. Sal jy bereid wees om jou kind, jou troeteldier of jouself deur sulke marteling te laat gaan sodat ander liefde kan beleef en verstaan? Neem die tyd om te dink oor hoe so iets jou persoonlik sou kon raak. Mens sou amper kon sê dat 'n mens 'n bietjie getik moet wees om so iets te kan doen, of is dit eerder net die oneindige grootheid van ware liefde? Verstaan ons dit regtig?
Ek glo nie dat daar enigsins twyfel kan bestaan oor die werklikheid van God se liefde nie. Hy is dan liefde self! (Joh. 4:16) Hy het dit vir my en jou moontlik gemaak om 'n perfekte liefdesverhouding aan te knoop. Dink 'n bietjie daaraan wat kan meer perfek wees om met liefde self(God) 'n verhouding te hê. Wat kan meer perfek wees as liefde wat die hele tyd sommer binne jou is. Jy hoef nie te soek daarna nie, of te verlang daarna nie, want dit is deel van jou.
Dit eindig nie daar nie, want God is nie net in jou nie, maar jy is ook in Hom. Dit sê net soveel meer! Hy is nie net liefde binne jou nie, maar omvou jou ook in liefde. As dit dan nou nie ware liefde is nie, wat is dan? Indien jy ooit sou dink dat niemand jou lief het nie dink net daaraan dat God, wie liefde self is, jou so lief het dat hy binne jou en om jou 24 uur 'n dag is.
Het jy al liefde so binne jou en om jou ervaar? Onthou net dit is nie altyd 'n emosionele ervaring nie, maar dit kan soos met enige verhouding wel emosioneel raak. 'n Goeie voorbeeld hiervan is die liefde tussen 'n ouer en 'n kind. Alhoewel die liefde beslis altyd daar is, is dit beslis nie net emosioneel nie. Boonop is dit nie liefde waaroor besluit is nie. Jy is eenvoudig net lief vir jou kind en jou kind is eenvoudig net lief vir jou. Dit is daardie band van liefde tussen julle wat deur God in julle en om julle geplaas is.
Terwyl ons hier is, net 'n paar vrae wat dalk vir jou belangrik kan wees om te antwoord. Kan jy eerlik sê dat jy dink jou ouers is lief vir jou? Dink jy dat jou Oupa en Ouma lief is vir jou ouers? Is jou Oupa en Ouma lief vir jou? Dink jy dat jou ouers, Oupa en Ouma hulleself waarlik lief het? Dink jy dat hulle besef dat God se liefde in en om hulle is? Het jy jou ouers werklik lief? Sal julle mekaar nie dalk meer lief kry nie as julle net julleself ook waarlik lief kry nie? Hoe dit ook al sy, God het jou inniglik lief. Jou ouers het jou ook lief. Hulle weet net nie altyd hoe om lief te hê nie.
Een ding is seker, Ware Liefde (God self) is in jou en om jou! Dit is die sleutel tot ware liefde vir jouself. Hoe kan jy nie jouself liefhê, as God binne jou is nie? Hoe kan jy jouself afkraak as God binne jou is? Hoekom het jy nodig om ander af te kraak as God binne jou is? Hoekom het jy nodig om groot te praat as God in jou is? Besef jy werklik dat die teenwoordigheid van God binne jou, jou so spesiaal maak dat jy nie nodig het om jouself aan mense te bewys nie, of nodig het om jouself voor ander te verkleineer nie of moet voorgee dat jy iemand anders is nie. Nee, dit is nie slegs drome nie, maar 'n werklikheid en 'n werklikheid wat God graag vir jou wil gee. Hy wil 'n liefdesverhouding met jou aanknoop. Hy wil hê dat jy jouself waarlik moet lief kry.